พาราสาวะถี
ฐานะประเทศบ้านใกล้เรือนเคียง กรณีเหตุการณ์เขื่อนเซเปียน-เซน้ำน้อยแตก จนส่งผลให้ประชาชนเสียชีวิต สูญหายและไร้ที่อยู่อาศัยกว่า 6,600 ครัวเรือนในประเทศลาว คนไทยทุกภาคส่วนต่างระดมความช่วยเหลือกันเต็มที่ ทั้งที่ส่งตรงไปก่อนตามช่องทางที่เปิดรับความช่วยเหลือ และกำลังจะตามไปในรูปแบบขององค์กรอาสาสมัครและหน่วยงานภาครัฐของไทย
25 ก.ค. 2561

อรชุน
ฐานะประเทศบ้านใกล้เรือนเคียง กรณีเหตุการณ์เขื่อนเซเปียน-เซน้ำน้อยแตก จนส่งผลให้ประชาชนเสียชีวิต สูญหายและไร้ที่อยู่อาศัยกว่า 6,600 ครัวเรือนในประเทศลาว คนไทยทุกภาคส่วนต่างระดมความช่วยเหลือกันเต็มที่ ทั้งที่ส่งตรงไปก่อนตามช่องทางที่เปิดรับความช่วยเหลือ และกำลังจะตามไปในรูปแบบขององค์กรอาสาสมัครและหน่วยงานภาครัฐของไทย
ความเป็นมิตรแท้และสัมผัสถึงความห่วงหาอาทรกันได้นั้น ดูได้จากในโลกโซเชียลมีเดีย ที่ทันทีเมื่อเกิดเหตุการณ์ บรรดาอาสาสมัครในประเทศไทยโดยเฉพาะทางภาคอีสานก็รวมตัวและพร้อมเดินทางไปช่วยเหลือทันควัน ทำให้พี่น้องคนลาวต่างพากันโพสต์แสดงความขอบคุณในน้ำใจไมตรีของพี่น้องบ้านใกล้เรือนเคียงกันในครั้งนี้ ที่โบราณว่า มิตรแท้จะพิสูจน์ได้ในยามยาก ตรงนี้เป็นที่ประจักษ์
ขณะเดียวกันสำหรับสาเหตุของเขื่อนแตกครั้งนี้ สื่อต่างชาติพากันรายงานว่าพบความเสียหายตั้งแต่วันอาทิตย์ที่ผ่านมา โดยทุกฝ่ายที่เกี่ยวข้องพยายามดำเนินการแก้ไขแล้วอย่างเต็มที่ แต่ด้วยปริมาณน้ำฝนที่ตกลงมาอย่างหนักต่อเนื่อง จึงยากที่จะรับมืออยู่ สำหรับประเทศไทยมี บริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH ที่ถือหุ้นในบริษัทร่วมทุนโครงการดังกล่าว อยู่ระหว่างประเมินผลกระทบและร่วมมือกับหุ้นส่วนในการเยียวยาสิ่งที่เกิดขึ้นต่อไป
ผลพวงจากอาหารเป็นพิษในวันที่ประชุมครม.สัญจรที่จังหวัดอุบลราชธานี เป็นผลให้วานนี้ พลเอกประวิตร วงษ์สุวรรณ ไม่สามารถที่จะไปร่วมประชุมสภากลาโหมได้ ต้องลาป่วยแล้วมอบหมายให้ “บิ๊กช้าง” พลเอกชัยชาญ ช้างมงคล รัฐมนตรีช่วยว่าการกระทรวงกลาโหมนั่งหัวโต๊ะแทน แต่นั่นไม่ใช่ประเด็นสำคัญ
ที่ทุกฝ่ายจับตามองคือเรื่องการนัดหมายบรรดาผบ.เหล่าทัพคุยก่อนที่จะประชุมสภากลาโหมต่างหาก เนื่องจากเวลานี้โผแต่งตั้งโยกย้ายนายทหารระดับนายพลกำลังเป็นที่สนใจ แต่มีรายงานข่าวว่า น่าจะมีการหารือกันในวันที่ 27 กรกฎาคมนี้ เพราะบิ๊กป้อมมีวาระร่วมรับประทานอาหารเช้ากับบรรดาผบ.เหล่าทัพทุกวันศุกร์อยู่แล้ว ที่มูลนิธิอนุรักษ์ป่ารอยต่อ 5 จังหวัด ภายในกรมทหารราบที่ 1 มหาดเล็กรักษาพระองค์ หรือ ร.1 รอ.
จะว่าไปความจริงก็ไม่ต้องลุ้นอะไรกันแล้ว เพราะโผที่หลุดออกมาไม่น่าจะมีอะไรพลิกโผ โดยเฉพาะตำแหน่งผบ.ทบ. ไม่มีใครมาแย่ง “บิ๊กแดง” พลเอกอภิรัชต์ คงสมพงษ์ ได้อย่างแน่นอน เช่นเดียวกับรายชื่ออื่น ๆ เรื่องจุดยืนและมุมมองทางการเมืองของลูกชาย “บิ๊กจ๊อด” พลเอกสุนทร คงสมพงษ์ ผู้ล่วงลับนั้น เป็นสิ่งที่ผู้มีอำนาจซึ่งต้องการสืบทอดอำนาจไว้วางใจได้
โดยเฉพาะกับพวกต่อต้านอำนาจเผด็จการงานนี้การันตีได้ว่าสยบได้อยู่หมัด ขณะที่คอนเน็กชั่นหรือการประสานสิบทิศกับบรรดานักการเมือง พรรคการเมืองทั้งหลายก็ไม่มีปัญหา ส่วนสายสัมพันธ์กับผู้นำเหล่าทัพอื่น ๆ ยิ่งไม่ต้องห่วง อาจเรียกได้ว่าน่าจะเป็นการพิจารณาโผแต่งตั้งในกองทัพบกที่ไม่ต้องคิดอะไรมากและสร้างความสบายใจให้กับผู้มีอำนาจสุด ๆ
ฟากฝ่ายอำนาจที่เคยรุ่งเรืองอย่าง ทักษิณ ชินวัตร วันนี้มีการฉลองวันเกิดครบรอบปีที่ 69 ที่กรุงลอนดอน ประเทศอังกฤษ เป็นปกติที่บรรดาลิ่วล้อทั้งหลายไม่ว่าจะเป็นอดีตรัฐมนตรีและอดีตส.ส.ที่ยังภักดีจะบินไปร่วมแสดงความยินดี แม้ว่านายใหญ่ต้องการจะจัดงานกันแบบเล็ก ๆ เพื่อไม่ให้ตกเป็นที่หมั่นไส้ แต่ในภาวะพลังดูดขนาดนี้ มีความจำเป็นที่ลูกน้องต้องไปเช็กชื่อและยืนยันตัวตน
โอกาสนี้สิ่งที่คนในพรรคอยากฟังคือทิศทางและการก้าวเดินของพรรคว่าจะอย่างไรต่อไป แต่คงไม่มีการส่งสัญญาณอะไรแบบโต้ง ๆ ของอย่างนี้ต้องคุยกันทางลับ อย่างไรก็ตาม ประสาทักษิณต้องส่งสัญญาณบางอย่างเพื่อกระตุกพวกที่คิดจะนอกใจ รวมไปถึงกระทืบเท้าขู่พวกที่แปรพักตร์ไปแล้ว แต่ทุกท่วงท่าจำเป็นต้องเดินไปอย่างระมัดระวัง เพราะมีพวกรอรับสารเพื่อนำไปแปลความหมาย นำไปสู่การยุบพรรคเพื่อไทยได้ทุกเมื่อ
อย่างไรก็ตาม น่าจะเป็นการฉลองเบิร์ธเดย์ที่ไม่ค่อยจะแฮปปี้สักเท่าไหร่สำหรับนายใหญ่ เพราะก่อนหน้าหนึ่งวันศาลฎีกาแผนกคดีอาญาของผู้ดำรงตำแหน่งทางการเมืองได้ออกหมายจับทักษิณเป็นใบที่ 5 ในคดีความผิดต่อตำแหน่งหน้าที่ราชการและความผิดต่อพ.ร.บ.ว่าด้วยความผิดของพนักงานในองค์การหรือหน่วยงานของรัฐ ตามประมวลกฎหมายอาญา และพ.ร.บ.ว่าด้วยความผิดของพนักงานในองค์การหรือหน่วยงานของรัฐ พ.ศ. 2502 กรณีทุจริตโครงการหวยบนดิน
ถือเป็นวิบากกรรมที่อดีตนายกฯ รายนี้ต้องเผชิญหลังจากที่กฎหมายพิจารณาคดีลับหลังจำเลยมีผลบังคับใช้ โดยก่อนหน้านั้นศาลมีการออกหมายจับมาแล้ว 4 ใบในคดีทุจริตปล่อยกู้ธนาคารกรุงไทย คดีทุจริตการปล่อยกู้เอ็กซิมแบงค์ คดีออกกฎหมายแปลงค่าสัมปทานโทรคมนาคมและมือถือเป็นภาษีสรรrสามิต และคดีฟื้นฟูกิจการทีพีไอ เป็นอีกหนึ่งเรื่องที่รอคนแดนไกลว่าจะพูดถึงหรือไม่
สำหรับในประเทศกระแสดูดที่กลุ่มเปิดหน้าเดินเกมปล่อยให้หนังหน้าไฟออกมาเล่นบทสร้างกระแส แต่ในทางการเจรจาต้องไม่กระโตกกระตากเหมือนที่ผ่านมา เพราะพอทำไก่ตื่นพวกที่เคยตั้งท่าว่าจะมาแน่ พอไปวัดคะแนนนิยมด้วยการสุ่มซาวด์เสียงของประชาชนในพื้นที่แล้วมีโอกาสสอบตกมากกว่าสอบได้ แม้จะมีข้อเสนอจุใจ เมื่อประเมินแล้วทำท่าได้ไม่คุ้มเสียจึงต้องขอเวลาพิจารณากันใหม่ นั่นจึงทำให้เสียแผนและเป็นผลให้เราได้เห็นท่าทีของผู้มีอำนาจที่หงุดหงิดและต้องปฏิเสธตลอดเวลาต่อเรื่องดังกล่าว
เป็นปกติของคนที่คิดแบบไม่ปกติ คือจ้องจะเอาเปรียบคู่แข่งขันทุกกระบวนท่า เมื่อถูกจับได้จึงเลยต้องออกอาการเหวี่ยงวีน ปมพลังดูดยังเป็นเครื่องหมายคำถาม นาทีนี้ถูกพรรคการเมืองรุกไล่เรื่องไพรมารีโหวตจะเอายังไง ถ้าไม่มีหมายความว่าขัดเจตนารมณ์ของรัฐธรรมนูญ แต่ถ้ามีก็จะเป็นอุปสรรคสำหรับพรรคของคนจะสืบทอดอำนาจ แต่คงไม่เหลือบ่ากว่าแรงเนติบริกร เรื่องหัวหมอขอให้บอก อยู่ที่ว่าบทสรุปที่ออกมานั้นจะเนียนไร้ตำหนิหรือตกเป็นขี้ปากค่อยว่ากันอีกที